**OBJAVA ZA MEDIJE**

**U ZAGREBU OTKRIVENO POPRSJE AKADEMIKA IVE PADOVANA, NEKADAŠNJEG PREDSJEDNIKA HRVATSKE AKADEMIJE ZNANOSTI I UMJETNOSTI**



**Zagreb, 5. studenog 2016.** – U Klinici za tumore Kliničkog bolničkog centra Sestre milosrdnice u Zagrebu u subotu 5. studenog održana je svečanost otkrivanja poprsja **akademika Ive Padovana**, istaknutog hrvatskog otorinolaringologa svjetskog glasa, utemeljitelja Klinike kao zasebne ustanove za liječenje oboljelih od raka i predsjednika Hrvatske akademije znanosti i umjetnosti od 1998. do 2003. Poprsje je izradio akademski kipar **Kruno Bošnjak**, a postavljeno je u povodu 50. godišnjice Hrvatske lige protiv raka kojoj je akademik Padovan također bio osnivač. Na svečanosti je bio i predsjednik HAZU **akademik Zvonko Kusić** koji je istaknuo da je osnutak Hrvatske lige protiv raka najveći uspjeh u životu akademika Padovana koji je bio ideolog moderne onkologije. „Doživio je slavu koju vjerojatno nijedan liječnik neće doživjeti. Stvorio je respektabilnu Kliniku za otorinolaringologiju i cervikofacijalnu kirurgiju koja se mogla mjeriti sa svjetskim klinikama. Bio je posljednji renesansni otorinolaringolog koji je vladao svim područjima te struke. Sjedinio je osobine kliničkog praktičara, znanstvenika, nastavnika i javnog društvenog radnika, činilo se kao da u njemu postoji više života. Najveće vrednovanje rada akademika Padovana bio je izbor za čelnika najviše hrvatske znanstvene i umjetničke institucije. Bio sam privilegiran biti njegov učenik. Akademik Padovan zadužio je KB Sestre milosrdnice, Hrvatsku akademiju, hrvatsku medicinu, hrvatsku znanost i hrvatski narod“, kazao je akademik Kusić. Istaknuo je i Padovanovu otvorenost prema pacijentima, a posebno odnos prema svom prethodniku Anti Šerceru kojeg je tretirao kao svog duhovnog oca. Kao njegova važna djela spomenuo je *Medicinsku enciklopediju* (1986) i *Medicinski leksikon* (1992) kojima je bio glavnu urednik.

Potpredsjednik Hrvatskog sabora **akademik Željko Reiner** kazao je da je akademik Padovan bio jedan od onih koji su prije 50 godina imali viziju integralne medicine u onkologiji, kao i snagu, vjeru i sposobnost tu viziju ostvariti. Ministar zdravstva **Milan Kujundžić** Padovana je nazvao velikim vizionarom kakvi su potrebni svim narodima. „Poruka Ive Padovana danas je: čuvajte hrvatsko zdravstvo, hrvatske pacijente i hrvatsku državu“, kazao je ministar Kujundžić

Predsjednik Gradske skupštine Grada Zagreba **Andrija Mikulić** najavio je potporu ideji da jedna ulica u Zagrebu dobije ime akademika Ive Padovana, a predsjednik Hrvatske lige protiv raka **Damir Eljuga** podsjetio je na Padovanove riječi na osnivačkoj skupštini Lige 1067. kada je rekao da je sada već svakome potpuno jasno da je rano otkrivanje raka i njegovo liječenje, kao i briga za bolesnike od raka, tako kompleksan i velik problem da se njime mora baviti cijela društvena zajednica.

Akademik Ivo Padovan rodio se 1922. u Blatu na Korčuli, a umro u Zagrebu 2010. U Akademiju je izabran 1975. kao izvanredni član, 1983. postao je redoviti član, 1989. izabran je za tajnika Razreda za medicinske znanosti, 1991. za potpredsjednika HAZU, a 1998. za predsjednika.

Marijan Lipovac

Ured za odnose s javnošću i medije HAZU